## Un equip quirúrgic de l’Hospital Gregorio Marañón de Madrid visita el General de Castelló per a formar-se en cirurgia oncològica abdominopelviana

*** La unitat de referència organitza esta sessió multidisciplinària d’immersió clínica en la qual participen Anestèsia, Urologia, Ginecologia i Infermeria
* Hospitals de diversos punts d’Espanya s’interessen per implantar esta unitat als seus centres**

Un equip quirúrgic format per especialistes en Anestèsia, Urologia, Ginecologia i Infermeria Instrumentista de l’Hospital Gregorio Marañón de Madrid ha visitat els quiròfans de l’Hospital General de Castelló per a formar-se en cirurgia oncològica abdominopelviana, en una sessió d’immersió clínica organitzada per la unitat de referència.

“Estes sessions d’immersió tenen com a objectiu mostrar el nostre treball a través de la unitat de referència de cirurgia oncològica abdomino-pelviana que compta amb gran experiència i reconeixement internacional”, explica Antoni Llueca, especialista en Ginecologia i director de la Càtedra Medtronic de Formació i Investigació Quirúrgica de la Universitat Jaume I de Castelló.

La posada en marxa d’unitats multidisciplinàries de cirurgia oncològica que centralitzen els tumors abdominals avançats permet millorar la supervivència i l’interval lliure de malaltia, així com augmentar la qualitat de vida d’estos pacients. Per este motiu hi ha l’interés que tenen altres hospitals per a implantar el mode de treball del General de Castelló als seus centres.

“El càncer d’ovari és un dels tumors amb més mortalitat entre dones a escala mundial i representa entorn del 4 % de tots els càncers femenins”, ha assegurat el doctor Llueca. “Un dels factors pronòstic més important d’este càncer és la quantitat de tumor residual que queda després de la cirurgia de citoreducció, per la qual cosa, amb la nostra experiència i els nostres resultats després de múltiples estudis clínics, hem aconseguit una cirurgia completa en el 85 % de casos, és a dir, sense residu tumoral visible. Gràcies a això, més de la mitat de les dones amb càncer d’ovari avançat sotmeses a esta tècnica sobreviuen al cap de cinc anys de seguiment”, hi ha afegit.

En esta ocasió és un equip quirúrgic de l’Hospital Gregorio Marañón de Madrid, però han sigut molts els centres sanitaris que han establit contacte amb la unitat de referència de Castelló o que ja han realitzat les seues sessions d’immersió clínica per a implantar este model de treball.

“Tenim molt bons resultats en termes de supervivència en tumors avançats digestius i ginecològics gràcies a este treball multidisciplinari i estem orgullosos de servir de guia per a altres centres hospitalaris per a la implantació d’este model de treball que redunda en el benefici sempre dels pacients”, conclou Antoni Llueca.

Fecha: 12/05/2024